ΓΡΑΠΤΗ ΕΡΩΤΗΣΗ E-1548/03

υποβολή: Dorette Corbey (PSE) προς την Επιτροπή

(7 Μαΐου 2003)

Θέμα: Οχθοτούρλι: το κυνήγι του στη Γαλλία

Σε μερικές νοτιοευρωπαϊκές χώρες, συνεχίζει ακόμα η θήρα των μεταναστευτικών πτηνών. Από πληροφορίες μέσω της ιστοθέσης http://www.oncfs.gouv.fr της Εθνικής Υπηρεσίας Θήρας φαίνεται ότι το 2002 στη Γαλλία η θήρα αφορούσε περισσότερο από 435 000 καλημάνια και 115 000 καλαμοκανάδες, μεταξύ δε αυτών περίπου 20 000 οχθοτούρλια.

Συγχρόνως, σε άλλα μέρη της Ευρώπης όπως και στην Ολλανδία προστατεύονται τα αγροδίαιτα πουλιά με πολλή φροντίδα και προσπάθεια. Η προστασία αυτή που είναι εντατική και δαπανηρή σημαίνει δραστήρια και συνειδητή διαχείριση των γαιών και των αγρών. Παρά τις προσπάθειες αυτές διαπιστώνεται μια μείωση στο είδος οχθοτούρλι στην Ολλανδία: ο αριθμός τους κατά την τελευταία δεκαετία μειώθηκε κατά το ήμισυ δηλαδή περίπου σε 45 000 φωλεοποιά ζεύγη. Η Γαλλία βρίσκεται επάνω στη μεταναστευτική οδό που ακολουθούν τα πουλά του είδους αυτού τα οποία έχουν επωαστεί στην Ολλανδία.

Οι αριθμοί για τις κυνηγετικές συνήθειες στη Γαλλία δηλώνουν ότιπάρχει πραγματική απειλή για τον ευρωπαϊκό πληθυσμό μεταναστευτικών πτηνών.

1. Διαπιστώνει η Επιτροπή σχέση μεταξύ των κυνηγετικών πρακτικών στη Γαλλία και του μειωμένου αριθμού πουλιών του είδους οχθοτούρλι σε διάφορα μέρη της Ευρώπης και κυρίως στην Ολλανδία·

2. Συμφωνεί η Επιτροπή με τη γνώμη ότι η Γαλλία δεν εκμεταλλεύεται σε καμιά περίπτωση τις εκτάσεις πρασίνου κατά ορθολογικό και βιώσιμο τρόπο (Wise use, World Conservation Strategy, 1981);

3. Οι κυνηγετικές πρακτικές στη Γαλλία συμφωνούν πλήρως με την οδηγία για τα πτηνά·

4. Εάν ναι θεωρεί η Επιτροπή ότι είναι απαραίτητο να προτείνει τροποποίηση της οδηγίας για τα πτηνά·

5. Με ποιο τρόπο θα αναληφθεί δράση προκειμένου να μειωθεί η μαζική θήρα μεταναστευτικών πτηνών και να σταματήσει η μείωση του αριθμού τους·

Απάντηση της κ. Wallstrm Εξ ονόματος της Επιτροπής

(27 Ιουνίου 2003)

1. Το οχθοτούρλι αποτελεί θηρευόμενο είδος μόνο στη Γαλλία και την Ιταλία. Ο αριθμός των ετήσιων θηραμάτων στα κράτη μέλη εκτιμάται ότι δενπερβαίνει τα 40 000 πτηνά, σχετικά χαμηλό ποσοστό (περίπου 8 %) σε σύγκριση με τον ελάχιστο συνολικό αριθμό των πτηνών που διαχειμάζουν στην Ευρώπη ή διέρχονται από την ευρωπαϊκή ήπειρο (τουλάχιστον 515 000).

Από το προσχέδιο του σχεδίου διαχείρισης για το οχθοτούρλι που εκπονήθηκε από τη Γενική Διεύθυνση (ΓΔ) Περιβάλλον, προκύπτει ότι για τη μείωση του είδους στην Ευρώπη ευθύνονται κυρίως η ποιοτική μείωση και η απώλεια των ενδιαιτημάτων. Σύμφωνα με επιστημονικές μελέτες, οι κύριες αιτίες μείωσης, αφορούν μεταβολές που πλήττουν τα φωλεοποιά ενδιαιτήματα. Οι αλλαγές που σημειώθηκαν καθ' όλη τη διάρκεια του αιώνα στη γεωργία, και ιδιαιτέρως τα τελευταία 30 χρόνια, αποτελούν κύρια αιτία για την τροποποίηση ή απώλεια του ενδιαιτήματος των λειμώνων που χρησιμοποιούνταν στο παρελθόν από τα οχθοτούρλια για την αναπαραγωγή τους.

2. Το άρθρο 7, παράγραφος 4 της οδηγίας 79/409/ΕΟΚ (η οδηγία για τα πτηνά)(1) προβλέπει ότι η θηρευτική δραστηριότητα τηρεί τις αρχές μιας συνετής χρησιμοποίησης και οικολογικά ισορροπημένης ρύθμισης για τα σχετικά είδη πτηνών, και ότι αυτή η πρακτική είναι συμβατή με την κατάσταση διατήρησης των ειδών. Όπως όλα τα κράτη μέλη, η Γαλλία βρίσκεται στη διαδικασία εφαρμογής της οδηγίας και θέσπισης των αναγκαίων μέτρων για την ορθολογική και αειφόρο χρήση των εκτάσεων πρασίνου, συμπεριλαμβανομένης της θέσπισης Ειδικών Ζωνών Προστασίας. Ωστόσο, η Επιτροπή θεωρεί ότι ο στόχος αυτός δεν έχει ακόμα επιτευχθεί.

3. Η Επιτροπή, μετά την έκδοση καταδικαστικής απόφασης του Ευρωπαϊκού Δικαστηρίου το Δεκέμβριο του 2000 σε βάρος της Γαλλίας για τη μη τήρηση των διατάξεων του άρθρου 7, παράγραφος 4, της οδηγίας σχετικά με τον καθορισμό των κυνηγετικών περιόδων, έχει συνεχή διάλογο με τις γαλλικές αρχές για το θέμα αυτό. Τα τελευταία έτη έχει σημειωθεί κάποια πρόοδος. Όσον αφορά συγκεκριμένα, τη θήρα του είδους οχθοτούρλι, το οποίο είναι θηρεύσιμο είδος, η κυνηγετική περίοδος συμμορφώνεται προς τα οριζόμενα στην οδηγία. Στο πλαίσιο του σχεδίου διαχείρισης που καταρτίστηκε για το είδος αυτό, αναγνωρίζεται η ανάγκη για βελτιωμένες στατιστικές για τα θηράματα προκειμένου να καθοριστεί ο αντίκτυπος της θήρας στους πληθυσμούς του είδους. Ωστόσο, οι κύριες ανησυχίες αφορούν την ανάγκη επαρκούς προστασίας και διαχείρισης των τόπων σε ολόκληρη την περιοχή εξάπλωσης του είδους.

4. Η Επιτροπή συνεργάζεται με τα κράτη μέλη και τις κύριες ομάδες των ενδιαφερόμενων μερών για να προωθήσει την αειφόρο θήρα σύμφωνα με την οδηγία για τα πτηνά στο πλαίσιο της πρωτοβουλίας για την αειφόρο θήρα (λεπτομέρειες της πρωτοβουλίας αυτής διατίθενται στον ιστότοπο της ΓΔ Περιβάλλον http://europa.eu.int/comm/environment/nature/home.htm). Η εν λόγω πρωτοβουλία θα αποτελέσει τη βάση και θα συμβάλει στον προβληματισμό αναφορικά με πιθανή μελλοντική τροποποίηση των διατάξεων της οδηγίας για τη θήρα. Η Επιτροπή δε σχεδιάζει επί του παρόντος να τροποποιήσει την οδηγία.

5. Σύμφωνα με την αρχή της επικουρικότητας, τα κράτη μέλη φέρουν την αρμοδιότητα για την πρακτική εφαρμογή της νομοθεσίας για τη θήρα με βάση τις βιολογικές αρχές που ορίζονται στην οδηγία. Η Επιτροπή αναλαμβάνει τη δέσμευση να διασφαλίσει τον πλήρη σεβασμό των διατάξεων της οδηγίας και, σε περιπτώσεις όπου έκρινε αναγκαίο, έχει κινήσει δικαστικές διαδικασίες κατά κρατών μελών. Συνεργάζεται εκ του σύνεγγυς με τα κράτη μέλη και τις ενδιαφερόμενες ομάδες προκειμένου να καθορίσει τη φύση και την κλίμακα των διαφορετικών προβλημάτων που αντιμετωπίζουν οι πληθυσμοί αγρίων πτηνών ούτως ώστε η δράση για τη διατήρησή τους να βασίζεται σε ασφαλή επιστημονικά δεδομένα.

(1) Οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών, ΕΕ L 103 της 25.4.1979.